На основу члана 17. Закона о царинској служби („Службени гласник РС”, број 95/18), на предлог директора Управе царина,

Mинистар финансија доноси

**ПРАВИЛНИК**

**o царинским обележјима**

"Службени гласник РС", бр. 48 од 5. јула 2019, 43 од 27. марта 2020, 74 од 23. јула 2021, 91 од 21. новембра 2024.

Члан 1.

Овим правилником прописују се врста и тип царинских обележја и начин њихове употребе.

Члан 2.

**Царинска обележја су царинска пломба, отисци царинског жига или царинског печата, налепница и царинска етикета.\***

Ако се на царинску робу не могу ставити царинска обележја из става 1. овог члана, царинско обележје јесте и опис робе (прецизан опис робе из декларације за поступак транзита робе или приложених исправа, на основу којег је могуће лако утврдити истоветност као и количину и врсту робе) оверен од стране царинског органа.

\*Службени гласник РС, број 91/2024

Члан 3.

Царинска пломба, састоји се од дела израђеног **од одговарајућег материјала\***  (тело пломбе) чије димензије нису мање од 25 mm (дужина) x 12 mm (ширина), као и галванизоване (нерђајуће) челичне жице или сајле чији пречник није мањи од  **0,8\*\***  mm, односно металне траке чија ширина није мања од 10 mm, која је причвршћена у тело пломбе и чија дужина изван тела пломбе износи најмање 260 mm. У тело царинске пломбе уграђен је механизам који обезбеђује висок степен сигурности брављења жице, сајле или траке која је саставни део царинске пломбе.

**Основне карактеристике и техничке спецификације царинске пломбе из става 1. овог члана, прописане су одредбом члана 324. Уредбе о царинским поступцима и царинским формалностима („Службени гласник РС”, бр. 39/19 и 8/20).\***

\*Службени гласник РС, број 43/2020

\*\*Службени гласник РС, број 91/2024

*Чл. 4-6.*

*Брисани су (види члан 2. Правилника - 74/2021-28)*

Члан 7.

Царински жиг је жиг за восак или суви жиг.

Жиг за восак је од месинга, округлог облика, пречника 35 mm.

Суви жиг је од челика, округлог облика, пречника 35 mm.

На царинском жигу уписан је назив: „Управа царина Републике Србије” и испод њега назив надлежне организационе јединице царинског органа.

Члан 8.

Царински печат је округлог облика, израђује се од гуме, метала или другог одговарајућег материјала, пречник печата је 32 mm, а за царинарнице у којима се текст исписује на српском језику и језику националних мањина пречник печата је од 40–60 mm. У средини печата је грб Републике Србије.

Текст на печату исписан је око грба Републике Србије у концентричним круговима, ћириличним писмом – штампаним словима, а у царинарницама и језиком националних мањина који су у службеној употреби.

У спољном кругу печата исписује се назив „РЕПУБЛИКА СРБИЈА”, у првом следећем унутрашњем кругу исписује се назив органа „МИНИСТАРСТВО ФИНАНСИЈА – УПРАВА ЦАРИНА”.

**Члан 8а\***

**Царинска етикета је царинско обележје које се примењује искључиво на страну робу и омогућава да се у једном превозном средству превози страна и домаћа роба од једне унутрашње царинске испоставе до друге унутрашње царинске испоставе у националном поступку транзита.\***

\*Службени гласник РС, број 91/2024

**Члан 8б\***

**Царинска етикета је правоугаоног облика, дужине 200 mm, ширине 90 mm, израђена од самолепљивог папира FASSON, MC White ‒ Semigloss ST са појачаним лепком, рицована са задње стране ради лакшег одлепљивања.\***

**Царинска етикета мора да поседује најмање следеће карактеристике:\***

**1) да се једноставно и ефикасно поставља;\***

**2) да остаје неоштећена при уобичајеној употреби;\***

**3) да се лако проверава и препознаје;\***

**4) да је израђена тако да свако цепање, мењање или уклањање оставља трагове видљиве голим оком.\***

**Приликом креирања царинске етикете, царински орган уноси у електронски систем следеће податке:\***

**1) о броју транзитне декларације (МРН);\***

**2) о пошиљаоцу;\***

**3) о примаоцу;\***

**4) о одредишној царинској испостави.\***

**Подаци из става 3. овог члана су након штампања видљиви на царинској етикети, као и QR код који садржи податке из транзитне декларације.\***

**Уколико царинску етикету поставља царински орган, царински службеник исту оверава царинским печатом из члана 8. овог правилника на за то предвиђеном месту (М.П.).\***

**Царинска етикета се поставља на сваку пошиљку/пошиљке на начин да се приликом отварања паковања иста оштећује.\***

\*Службени гласник РС, број 91/2024

**Члан 8в\***

**Царински орган у складу са чланом 166. став 1. Царинског закона („Службени гласник РС”, бр. 95/18, 91/19 – др. закон, 144/20, 118/21 и 138/22), издаје одобрење привредном субјекту за употребу царинске етикете уколико исти има статус овлашћеног пошиљаоца за стављање робе у национални поступак транзита под условом да:\***

**1) привредни субјект из става 1. овог члана обавезно користи царинску етикету која поседује најмање карактеристике из члана 8б став 2. овог правилника;\***

**2) привредни субјект из става 1. овог члана, поред података из члана 8б став 3. овог правилника, обавезно наводи и број одобрења овлашћеног пошиљаоца за стављање робе у национални поступак транзита, као и назив тог привредног субјекта.\***

\*Службени гласник РС, број 91/2024

Члан 9.

Царинским обележјем, као средством за идентификацију робе, обезбеђује се истоветност робе од њеног приспећа на царинско подручје до окончања националног транзитног поступка, односно од окончања поступка извозног царињења до напуштања царинског подручја.

Царински орган, или, по потреби, привредни субјекти којима је царински орган то одобрио, предузима мере неопходне за идентификацију робе, ако се идентификација захтева, како би се обезбедила примена прописа којима се уређује царински поступак за који је роба декларисана.

Средства за идентификацију причвршћена за робу, паковање или превозна средства уклања или уништава само царински орган, или, ако им је царински орган то одобрио, привредни субјекти, осим ако се због непредвиђених околности или више силе, морају уклонити или уништити како би се осигурала заштита робе или превозног средства.

Царинска обележја стављају се, односно утискују на најподесније место на роби, на омоту робе, на превозном средству, просторији или простору, а податак о врсти, броју и ознакама царинског обележја уносе се у одговарајућу царинску исправу која прати робу.

Приликом стављања царинских обележја предузеће се мере да се роба не оштети или учини неупотребљивом за сврхе за које се увози.

Ако се мере царинског надзора, због природе саме робе или начина транспорта терета у расутом стању могу постићи другим средствима, царински орган не мора стављати царинска обележја, како је то описано у ставу 1. овога члана. Податак о превозу расутог терета мора бити наведен у царинској декларацији попуњеној на начин прописан Правилником о облику, садржини, начину подношења и попуњавања декларација и других образаца у царинском поступку, Прилог 5, део II – Начин попуњавања рубрика ЈЦИ за транзит робе, рубрика 31 (Паковање и наименовање робе, ознаке и бројеви – контејнер број – број и врста).

У погледу Начин употребе и технички карактеристика, изгледа, садржине и начина употребе царинске пломбе и налепнице примењују се и одредбе закона, уредбе којом се уређују царински поступци и царинске формалности и правилника којим се уређује начин узимања узорака робе.

Члан 10.

Царинска обележја, прибор и материјал за њихову употребу обезбеђује Управа царина.

*Брисан је ранији став 2. (види члан 3. Правилника - 74/2021-28).*

Члан 11.

Овај правилник ступа на снагу наредног дана од дана објављивања у „Службеном гласнику Републике Србије”.

Број 110-00-392/2019-08

У Београду, 28. јуна 2019. године

Министар,

**Синиша Мали,** с.р.